
Ehituslubade väljastamine või väljastamisest keeldumine
1.   ASJAOLUD JA MENETLUSE KÄIK
10.02.2011. a esitas Sihtasutus Ida-Virumaa tööstusalade arendus Narva Linnavalitsuse Arhitektuuri- ja Linnaplaneerimise Ametile ehituslubade taotlused (taotlustel taotleja esindaja allkirjad puuduvad) Kadastiku tn 23 ja 39 kruntidel teede nr 1 ja nr 2, Narva logistika- ja tööstuspargi sidevarustuse, veetorustiku, soojustrassi, heitveekanalisatsiooni, sadeveekanalisatsiooni ning B-kategooria gaasitorustiku ehitamiseks, koos „Narva Logistika- ja tööstuspargi infrastruktuurirajatiste rajamine“ ehitusprojektiga, mis vastavalt tiitellehel esitatud informatsioonile on OÜ Zoroaster poolt koostatud tööprojekti staadiumis.
Ehitusprojektile on lisatud kommunikatsioonide koondplaanil kooskõlastuste koondtabeli koopia, järgmiste kooskõlastustega: 

AS-i Narva Vesi kooskõlastus märkusega: „kooskõlas AS Narva Vesi 30.12.2009 kooskõlastusele C/1949 summaarsed maksimaalsed veevarustuse tarbe ja reoveehulgad saavad olla 40 m3/ööpäevas“;
AS-i VG Võrguteenus kooskõlastus märkusega: „Tulenevad gaasi tarbijad peavad sõlmima AS-iga Võrguteenistus liitumislepingu enne ehitamise alustamist“;
AS Narva Soojusvõrk; 

naaberkrundi Oru tn 74 omaniku esindaja;
naaberkrundi Kadastiku tn 31 omaniku esindaja (kooskõlastuse tabelis kooskõlastaja ees- ja perekonnanimi puuduvad);
Sihtasutus Ida-Virumaa Tööstusalade Arendus;
Elektrijaama tee 1, 91c, 97 ja 99, Kadastiku tänava, Rahu tn 3b kruntide omanike, AS-i EVR Infra, OÜ-gu VKG Elektrivõrgud, Ida-Eesti Päästekeskuse, Narva Linnavalitsuse Linnavara- ja Majandusameti ning Arhitektuuri- ja Linnaplaneerimise Ameti  kooskõlastused puuduvad.
Puudub ehitusprojekti ekspertiis.
Kuna tee-ehitusprojektile ning tehnorajatiste ehitusprojektile esitatavad nõudeid käsitlevad erinevad seadused, on projektid  läbi vaadatud eraldi:
1. Tee-ehitusprojekti läbivaatamisega on avastatud järgmised asjaolud ja puudused:

Tee-ehitusprojekti koostas OÜ Zoroaster. Teede- ja Sideministri 28.09.1999 määruse nr 54 „Teeprojekti suhtes esitatavad nõuded“ punkti 6 kohaselt: „Teeprojekti võib teha isik, kellel on tegevusluba teede projekteerimiseks. Teeprojekti võib alates 1. jaanuarist 2001. a teha teede- ja sideministri kehtestatud korra kohaselt tegevusloa saanud isik“. Maanteeameti tegevusluba OÜ-gul Zoroaster teehoiutöödeks puudub. Ehitusprojektile on lisatud OÜ-gu Zoroaster ja härra Ülo Amori vahel sõlmitud töövõtuleping nr TV/18012011, mille kohaselt härra Ülo Amor, kellel on teehoiutööde tegevusluba nr 0180/0489/07136/1010169, on kohustatud: „projekteerima Narva tööstuspargi teede katendikonstruktsioonid ja koostama katendi tugevusarvutuse, teede pikiprofiili ja osutama abi teeprojekti lahenduse koostamisel sh liikluskorralduse ja sademevee ärajuhtimise lahenduse koostamisel.“ Millest võib teha järelduse, et teede projekteerijale on pandud ülesanne koostada tee-ehitusprojekti osa aga mitte tervikuna tee-ehitusprojekt, mis vastaks teeseaduses toodud nõuetele. Tee-ehitusprojekti seletuskiri ja joonised koostas vastavalt kirjanurkades toodud informatsioonile OÜ Zoroaster ning projekti dokumentatsiooni kontrollis Ülo Amor. Kuid lehtedel kontrollija allkirjad puuduvad.  
Tee-ehitusprojekti seletuskirjas on rõhutatud trükiga kahes kohas toodud lause: „NB! Enne sõiduteede rajamist on vaja vähendada Väike-Kadastiku järve veetaset min 2 meetri võrra (abs +24,20). Käesoleva tingimuse mittetäitmisel ei ole garanteeritud  uue sõidutee püsivus ja projekteeritud katendikonstruktsiooni tugevus ja külmakindlus“. Esitatud ehitusprojektis püstitatud probleem on projektis lahendamata.
Seletuskirja  punktis nr 9 „Tööde mahud“ on lause: „nimekirjas olev töömaht selgub kohapeal ehitaja ja tellija esindaja kokkuleppel“. See tähendab, et ehitusprojektis arvutatud töömahud ei väljenda  tegelikke ehitusprojekti järgseid töömahtusid. 
Tee-ehitusprojekt ei vasta Teede- ja sideministri 28.09.1999 määruses nr 54 „Teeprojekti suhtes esitatavad nõuded“ toodud nõuetele:
Joonistel ja tiitellehel on erinev valmimise aeg, tiitelleht on valminud varem kui joonised; seletuskirjas on põhjendamata  tänava funktsioon üldises tänavavõrgus, tänava liik, arvestamata eeldatav liiklussagedus, läbilaskvus ja teenindustase; 
seletuskirja geoloogia peatükiks puuduvad vastutava spetsialisti allkirjad;

geoloogiliste uuringute aruanne on esitamata (ehitusseadus § 20);

puuduvad muldkeha ja muude teede rajatiste kirjeldus ning konstruktsioonid, katendite kirjeldus, sh koormusintensiivsuse prognoos, elastse katte korral vajalik elastsusmoodul, katendikihtide konstruktsiooni variantide võrdlus ja valiku põhimõtted, katendi tugevusarvutus;

seletuskirjast ei selgu, kas projekt on koostatud  uue tee ehitamiseks või olemasolevate teede  rekonstrueerimiseks;

liikluskorraldus on osaliselt lahendatud ainult ristumistel Kadasitiku tänavaga;

seletuskirjas puudub ühissõidukite transpordi vajaduse või mittevajaduse kirjeldus, nende vajaduse puhul peatused (tüübi valik, paiknemine, nõudlus, põhimõõtmed), vajaduse puudumisel sellesisuline märge;
seletuskirjas puudub kõnniteede, jalgteede ja jalgrattaradade ning ülekäiguradade vajaduse põhjendus, paiknemine ja muu kirjeldus, puudub kasutatud standartide loetelu;

puudub tänavavalgustuse projekti osa;
põhitööde mahtudes puuduvad mullatööd, muldkeha ehitustööd, veeäravool ehitustööde teostamise ajal, ümbertõstetavate tehnovõrkude tööde mahud,  tehnorajatiste kaitsed ja muud mahud;
võrkude koondplaanil puudub vastutava spetsialisti allkiri ( OÜ-gus Zoroaster võib selleks olla pr Jelena Andronova) ja projekteeritav soojustrass;

puuduvad andmed  vabanevate maa-alade rekultiveerimise kohta ja ehitusplatsilt saadava kasvumulla kasutamise kohta;
kommunikatsioonide koondplaanidel ei vasta tingmärkide tähistused osaliselt joonistel toodud tehnorajatiste liikidele;

truubi paigaldamiseks on lisatud tüüpjoonised, mis ei arvesta antud projekti erisusi ja mahtusid;
esitatud piki- ja ristprofiilid ning nendes sisalduv informatsioon ei vasta määruse nõuetele; pikiprofiilide jooniste nimetused on: „Pikkprofiil tee nr 4“, aga asendiplaanidel teede numeratsioon puudub, ehituslubade taotlused on esitatud teedele nr 1 ja 2; 
puuduvad teede ristprofiilid; 
puuduvad kõnniteede ja kergliiklusteede pikiprofiilid; esitamata on teeseaduse kohane ehitusloa taotlus; 
katendite taastamisplaanidel puuduvad lõiked ning nõuded tagasitäitmiseks kasutatavale pinnasele ning selle tihendusele.
2.Tehnovõrkude ehitusprojektide läbivaatamisega on avastatud järgmised asjaolud ja puudused:
B-kategooria gaasitorustiku ehitusprojekti aktsepteeris peaprojekteerija 19.10.2010, aga ehitusprojekt on koostatud 10.11.2010. Gaasitorustiku ehitusprojekt on 20.01.2011 tunnistatud OÜ Tehnokontrollikeskuse poolt nõuetele vastavaks  ning kooskõlatud AS-iga VG Võrguteenus eelpool toodu tingimusega.  Projekteeritud torustik asub Kadastiku 23 ja 39 kruntidel.

Elektrivarustuse ehitusprojekti aktsepteeris peaprojekteerija 19.10.2010 aga ehitusprojekt on koostatud 24.11.2010. Elektrivarustuse projekt on OÜ-gu VKG Elektrivõrgud poolt kooskõlastamata. Projekteeritud elektrikaabel väljub Kadastiku 23 ja 39 kruntidest. Läbitavate kruntide omanike nõusolekud elektrikaabli ehitamiseks puuduvad (ehitusseadus § 23 lõike 5). Ehitusloa taotlus elektrivarustuse ehitamiseks on esitamata ning riigilõiv on maksmata.
Sidevarustuse ehitusprojekt on koostatud OÜ-gu AmpriEkspert poolt 24.11.2010. Peaprojekteerija aktsepteeris projekti 19.10.2010. Majandustegevusregistri andmetel on nimetatud firmal õigus projekteerida automaatse tulekahjusignalisatsioonisüsteeme ning mis tahes tehniliste näitajatega elektripaigaldisi, mis tähendab, et nimetatud firmal puudub nõrkvoolusüstemide projekteerimise pädevus (04.10.2010 majandus- ja kommunikatsiooniministri määruse nr 73 lõige 4). 
Veevarustuse, kanalisatsiooni, sademeveekanalisatsiooni ja soojustrassi ehitusprojekt on AS-iga Narva Vesi ning AS-iga EVR Infra kooskõlastamata. Projekteeritud survekanalisatsioon ristub Tallinn - Peterburgi raudteega! Peaprojekteerija tiitellehel on kirjas, et tegemist on tööprojektidega. OÜ Tadias, kes koostas projekti, teatab joonistel, et projekt on koostatud põhiprojekti mahus. Projekteeritud trassid väljuvad Kadastiku tn 23 ja 39 kruntidest. Maaomanike nõusolekud trasside ehitamiseks puuduvad. 
Ehitusjärelevalve ja hoonete osakonna arvamusel seoses esitatud puuduliku projektdokumentatsiooni, ehitusprojekti ekspertiisi ja nõutud kooskõlastuste  puudumisega ning lähtudes Teeseaduse § 21 lõike 6 punktist 1 ja Ehitusseaduse § 24 lõike 1 punktist 1ehitusluba väljastada ei saa. Kuna antud küsimus ei ole üheselt võetav, on ette valmistatud kaks otsust: ehituslubade andmine ja ehituslubade andmisest keeldumine.
2.     ÕIGUSLIKUD ALUSED
2.1.  Kohaliku omavalitsuse korralduse seadus § 30 lõike 1 punkt 2 kohaselt valla- või linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

2.2. Ehitusseaduse § 23 lõike 1 kohaselt ehitusloa väljastab ja tunnistab kehtetuks kohalik omavalitsus.

2.3. Narva linna ehitusmääruse §24  lg 4 ja 5 kohaselt koostab ehitusjärelevalveosakond haldusakti eelnõu ehitusloa väljastamise või sellest keeldumise kohta ning esitab selle Linnavalitsusele kinnitamiseks.
2.4. Haldusmenetluse seaduse § 4 lõigete 1 ja 2 kohaselt kaalutlusõigus (diskretsioon) on haldusorganile seadusega antud volitus kaaluda otsustuse tegemist või valida erinevate otsustuste vahel. Kaalutlusõigust tuleb teostada kooskõlas volituse piiride, kaalutlusõiguse eesmärgi ning õiguse üldpõhimõtetega, arvestades olulisi asjaolusid ning kaaludes põhjendatud huve.
2.5. Ehitusseaduse § 24 lõike 1 punkti 1 kohaselt ehitusloa väljastamisest keeldutakse, kui ehitusprojekt ei vasta ehitusprojektile esitatavatele nõuetele;

2.6. Teeseaduse § 21 lõike 6 kohaselt tee-ehitusluba ei anta, kui projekt ei vasta kehtestatud nõuetele.
3. OTSUS

3.1. Väljastada ehitusload Kadastiku 23 ja 39  teede nr 1 ja 2 ning sidevarustuse, veetorustiku, sadeveekanalisatsiooni, heitveekanalisatsiooni, soojustrassi, B-kategooria gaasitorustiku ehitamiseks.
3.2. Kohustada krundi omanikku esitama ehitusloa väljastajale enne ehitustööde alustamist projekteerimistingimustes ettenähtud mahus koostatud ja kooskõlastatud tee-ehitusprojekt tööprojekti staadiumis, mille on koostanud vastava pädevusega spetsialist, ning kooskõlastatud tehnorajatiste ehitusprojektid koos Kadastiku 23 ja 39 „Narva logistika- ja tööstuspargi infrastruktuurirajatiste rajamine“ ehitusprojekti ekspertiishinnanguga.

4. ALTERNATIIVOTSUS

4.1.Keelduda ehituslubade väljastamisest Kadastiku 23 ja 39  teede nr 1 ja 2 ning sidevarustuse, veetorustiku, sadeveekanalisatsiooni, heitveekanalisatsiooni, soojustrassi ehitamiseks

kuni kõigi puuduste likvideerimiseni. 

4.2. Väljastada ehitusluba Kadastiku 23 ja 39  B-kategooria gaasitorustiku ehitamiseks.
5. RAKENDUSSÄTTED
5.1. Korraldus jõustub punktis 1 nimetatud ehitiste taotlejale teatavakstegemisest.
5.2. Korraldust on võimalik vaidlustada Tartu Halduskohtu Jõhvi kohtumajas 30 päeva jooksul arvates korralduse teatavakstegemisest.  

